Document ID: 32013D0643

PROVEDBENA ODLUKA KOMISIJE
оd 7. studenoga 2013.
o utvrđivanju financijskog doprinosa Unije za izdatke nastale u vezi s provedbom planova hitnog cijepljenja protiv bolesti plavog jezika u Španjolskoj 2007. i 2008.
(priopćeno pod brojem dokumenta C(2013) 7281)
(Vjerodostojan je samo tekst na španjolskom jeziku)
(2013/643/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Odluku Vijeća 2009/470/EZ od 25. svibnja 2009. o troškovima u području veterinarstva (1), a posebno njezin članak 3. stavke 3. i 4. i stavak 6. drugu alineju,
uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. (2) o financijskim pravilima koja se primjenjuju na opći proračun Europske unije unije i kojom se ukida Uredba Vijeća (EZ, Euratom) br. 1605/2002 (3) (dalje u tekstu: „Financijska uredba”), a posebno njezin članak 84.,
budući da:
(1)
U skladu s člankom 84. Financijske uredbe i člankom 94. Delegirane uredbe Komisije (EU) br. 1268/2012 od 29. listopada 2012. o pravilima za primjenu Uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije (dalje u tekstu: „Pravila primjene”), prije preuzimanja obveze za izdatke iz proračuna Unije institucija ili tijela kojima je institucija delegirala ovlasti moraju donijeti financijsku odluku kojom se utvrđuju bitni elementi djelovanja koje uključuje izdatke.
(2)
Odlukom 2009/470/EZ utvrđuju se postupci kojima se uređuje financijski doprinos Unije za određene veterinarske mjere, uključujući hitne mjere. Kako bi pomogla u što bržem iskorjenjivanju bolesti plavog jezika Unija bi pogođenim državama članicama trebala odobriti financijsku potporu za prihvatljive izdatke. Člankom 3. stavkom 6. drugom alinejom te Odluke utvrđena su pravila o postotku doprinosa koji je potrebno uplatiti za troškove nastale državama članicama.
(3)
Uredbom Komisije (EZ) br. 349/2005 (4) kojom se propisuju pravila Zajednice o financiranju hitnih mjera i kampanje za suzbijanje određenih bolesti životinja u okviru Odluke Vijeća 90/424/EEZ. Člankom 3. te Uredbe utvrđuju se pravila o izdacima prihvatljivima za financijsku potporu Unije.
(4)
Odlukom Komisije 2008/655/EZ (5) kojom se odobrava financijska potpora Unije u vezi s hitnim mjerama za suzbijanju plavog jezika u Španjolskoj 2007. i 2008.
(5)
Španjolska je 14. travnja 2009. podnijela službeni zahtjev za nadoknadu u skladu s člankom 7. stavcima 1. i 2. Uredbe (EZ) br. 349/2005. Komisija je Španjolsku obavijestila o svojim zapažanjima, metodi izračuna prihvatljivih izdataka te konačnim zaključcima u svojim dopisima od 26. prosinca 2012. i 9. srpnja 2013. Suglasnost španjolskih nadležnih tijela zaprimljena je 4. rujna 2013.
(6)
Financijski doprinos Unije isplaćuje se pod uvjetom da se planirane aktivnosti stvarno izvrše i da nadležna tijela dostave sve potrebne informacije u propisanim rokovima.
(7)
Nadležna tijela Španjolske ispunila su sve tehničke i administrativne obveze propisane člankom 3. stavkom 4. Odluke 2009/470/EZ i člankom 7. Uredbe (EZ) br. 349/2005.
(8)
S obzirom na prethodno navedeno, potrebno je u skladu s člankom 3. stavkom 2. Odluke 2008/655/EZ odrediti ukupni iznos financijskog doprinosa Unije za prihvatljive izdatke nastale u vezi s iskorjenjivanjem bolesti plavog jezika u Španjolskoj u 2007. i 2008.
(9)
Već je isplaćen prvi obrok u iznosu od 8 000 000 EUR, drugi obrok u iznosu od 17 000 000 EUR i treći obroku u iznosu od 15 000 000 EUR.
(10)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Financijski doprinos Unije za izdatke povezane s iskorjenjivanjem bolesti plavog jezika u Španjolskoj u 2007. i 2008. utvrđuje se u iznosu od 41 158 940,11 EUR. Ova odluka predstavlja financijsku odluku u smislu članka 84. Financijske uredbe.
Članak 2.
Uzimajući u obzir ukupni doprinos Unije od 41 158 940,11 EUR, potrebno je isplatiti preostali iznos financijskog doprinosa u iznosu od 1 158 940,11 EUR.
Članak 3.
Ova je Odluka upućena Kraljevini Španjolskoj.
Sastavljeno u Bruxellesu 7. studenoga 2013.

Labels: 2
5
0
6
18
15